Title: Úrad geodézie, kartografie a katastra Slovenskej republiky
Author: Vladimír Rolko
Last saved by: spano
Company: UGKK SR

INFORMÁCIA O PLNENÍ UZNESENIA VLÁDY SR č. 215/2002 
A  NÁVRH OPATRENÍ STABILIZUJÚCICH VÝSLEDKY DOSIAHNUTÉ PRI JEHO PLNENÍ

1.Úvod

Vláda SR uznesením č. 215 zo dňa 6.marca 2002 k analýze a návrhu systémových opatrení zlepšenia činnosti katastrálnych úradov uvoľnila z rezervy vlády na rok 2002 finančné prostriedky vo výške 19,1 mil. Sk, ako účelovú dotáciu pre Úrad geodézie, kartografie a katastra Slovenskej republiky (ďalej len „úrad“) na odstránenie sklzu v rozhodovaní o nevybavených návrhoch na vklad vlastníckeho alebo iného práva do katastra v zákonom ustanovenej lehote.
V analýze a návrhu systémových opatrení zlepšenia činnosti KÚ (ďalej len„ analýza“) bolo konštatované, že kataster nehnuteľností je v značnom počte okresov málo výkonný, o čom svedčia spoločensky neprijateľné čakacie lehoty na spracovanie podaní, najmä lehota rozhodovania o návrhu na vklad vlastníckych práv k nehnuteľnostiam. Správa katastra je podľa zákona povinná o návrhu na vklad vlastníckeho a iného práva do katastra rozhodnúť do 30 dní.
Podľa analýzy správy katastra mali v dobe 6 mesiacov od uvoľnenia rozpočtových prostriedkov vybaviť celý rozsah návrhov na vklad do katastra nerozhodnutých v zákonnej lehote s výnimkou okresov Bratislava II, Bratislava IV, Prievidza, Malacky, Trenčín, Dolný Kubín, Námestovo, Tvrdošín a Prešov, kde toto vyrovnanie vzhľadom na veľký rozsah v termíne nevybavených návrhov malo trvať do 1 roka. 
Počas dlhého časového obdobia, ktoré uplynulo od spracovanej analýzy po termín pridelenia finančných prostriedkov, sa zmenil rozsah návrhov na vklad do katastra nerozhodnutých v zákonnej lehote, preto za východiskový stav bol úradom určený stav k 1.1.2002. Počet návrhov na vklad do katastra nerozhodnutých v zákonnej lehote k 1.1.2002 bol 33 332, pričom do kategórie okresov s výnimkou kde vyrovnanie v termíne nevybavených návrhov malo trvať do 1 roka boli určené okresy Bratislava I, Bratislava II, Bratislava III, Bratislava IV, Trenčín, Dolný Kubín, Námestovo a Prešov.
          
2. Postup plnenia úlohy 
        
Na realizáciu citovaného uznesenia vlády SR vydal úrad usmernenia, podľa ktorých prednostovia katastrálnych úradov zabezpečovali optimálne využitie všetkých disponibilných kvalifikovaných zamestnancov, aby sa na odstraňovaní sklzov podieľali aj zamestnanci, ktorí pracujú na tých správach katastra, ktoré dodržujú zákonnú lehotu, a aby odmeny za vykonanú prácu boli rozdeľované spravodlivo a transparentne.
Finančné prostriedky uvedené v analýze boli rozpočtovým opatrením č. 4/2002 MF SR 5542/2002-42 z 20.3.2002 rozpísané na 8 katastrálnych úradov 2.4.2002. Od tohto termínu začala plynúť 6-mesačná lehota do 30.9.2002, resp. 1-ročná lehota do 31.3.2003 odstránenia sklzu v rozhodovaní o nevybavených návrhoch na vklad do katastra.
Katastrálne úrady zabezpečovali plnenie úlohy tak, aby neovplyvnila negatívne bežne vykonávané úlohy, rovnakej obsahovej náplne, ktorú plnia katastrálne úrady v rámci „Plánu vecných úloh – kontraktu“. 
Ku dňu 1.10.2002 malo plniť zákonnú lehotu 71 správ katastra, okrem 8 správ katastra, a to Bratislava I, Bratislava II, Bratislava III, Bratislava IV, Trenčín, Dolný Kubín, Námestovo a Prešov. Zákonnú lehotu v rozhodovaní o návrhoch na vklad práva do katastra nehnuteľností, zápisu do katastra a expedovanie oznámení splnilo k uvedenému termínu 61 správ katastra, pričom sa výrazne znížili predmetné lehoty aj na ostatných správach katastra.
Vývoj úrovne zabezpečovania úloh rozhodovania o návrhu na vklad práva do katastra nehnuteľností, zápisu do katastra a expedovanie oznámení je uvedený v prílohe 1, str. 1,2 a v prílohe 2. 
Za obdobie roka 2002 bola situácia v počte právoplatne skončených vkladových konaní a v počte nevybavených návrhov v stanovenej lehote podľa katastrálnych úradov nasledovná:

Katastrálny
úrad 
v meste

Počet rozhodnutí právoplatne skončených

Počet nevybavených návrhov v stanovenej lehote

| ročný plán | skutočnosť + režim uznesenia vlády | % plnenia | 31.12.2001 | 31.12.2002
Bratislava | 36 600 | 49 347 | 134,8 | 13 707 | 4 476
Trnava | 20 300 | 25 358 | 124,9 | 1 991 | 216
Trenčín | 22 700 | 26 147 | 115,2 | 3 698 | 2 709
Nitra | 26 493 | 31 415 | 118,6 | 2 071 | 0
Žilina | 25 065 | 28 440 | 113,5 | 3 511 | 566
B. Bystrica | 25 215 | 32 633 | 129,4 | 4 055 | 162
Prešov | 25 831 | 29 639 | 114,7 | 2 934 | 86
Košice | 23 390 | 28 196 | 120,5 | 1 365 | 0
Spolu | 205 594 | 251 175 | 122,2 | 33 332 | 8 215

Treba upozorniť, že v roku 2002 plnenie plánu u právoplatne skončených rozhodnutí o vkladovom konaní prekračoval na všetkých katastrálnych úradoch 100%, pričom na Katastrálnom úrade v Bratislave produktivita práce dosiahla najvyššiu intenzitu (134,8 %).

Prehľad plnenia úlohy vyplývajúcej pre správy katastra z uznesenia vlády SR č. 215/2002 podľa jednotlivých katastrálnych úradoch je uvedený v prílohe 3. 

V roku 2002 :
•	bolo právoplatne skončených celkom 251 175 rozhodnutí, z toho 31 820 rozhodnutí v mimoriadnom režime podľa uznesenia vlády, 
•	boli odstránené sklzy v rozhodovaní o nevybavených návrhoch na vklad práva do katastra v zákonom ustanovenej lehote v 63 správach katastra (príloha 1 str. 1, 2),
•	došlo spolu na správy katastra spolu 226 535 návrhov na vklad do katastra nehnuteľností (o 24 062 viac), čo predstavuje nárast o 11,9 %. Počet rozhodnutí o vkladovom konaní právoplatne skončených v sledovanom období bol 251 175 (o 43 378 viac), čo predstavuje nárast o 20,9 % (v zátvorke je uvedené porovnanie s rokom 2001),
•	nastal pokles počtu všetkých nevybavených návrhov na vklad z 53 938 na 29 359 (o 24 579 menej), čo je pokles o 45,6 % a počet nevybavených návrhov na vklad v stanovenej lehote klesol z 33 332 na 8 215 (o 25 117 menej) návrhov na vklad, čo je pokles o 75,4 %.

Ku dňu 1.4.2003 zákonnú lehotu dodržiavalo 68 správ katastra (príloha 1, str. 1,2 a príloha 2). Prehľad plnenia úlohy za obdobie 1.štvrťroka 2003 so stavom k 1.4.2003 je uvedený v prílohe 4.
V 1. štvrťroku 2003 došlo spolu na správy katastra 50 327 návrhov na vklad, čo je na úrovni s rovnakým obdobím predchádzajúceho roka, právoplatne bolo skončených celkom 56 606 rozhodnutí, z toho 3592 v režime podľa uznesenia vlády SR. 
Celkom v režime podľa uznesenia vlády SR za obdobie od 1.4.2002 do 1.4.2003 bolo právoplatne skončených 35 412 rozhodnutí. Ku dňu 1.4.2003, čo je termín ukončenia úlohy podľa citovanej analýzy, táto nebola splnená v nasledovných 11 správach katastra: 

Por. číslo | Správa katastra | Počet nevybavených návrhov    v stanovenej lehote 30 dní | Doba najstaršie nevybaveného                 návrhu na vklad v mesiacoch
1 | Bratislava I | 657 | 9
2 | Bratislava II | 1 030 | 9
3 | Bratislava III | 1 234 | 9
4 | Bratislava IV | 962 | 7
5 | Trenčín | 1 603 | 5
6 | Trnava | 728 | 2,5
7 | Skalica | 212 | 2
8 | Senec | 298 | 1,5
9 | Nové Mesto n./V. | 66 | 1,5
10 | Partizánske | 135 | 1,5
11 | Púchov | 102 | 1,5
Spolu | | 7 030 | max. 9

Správy katastra uvedené pod por. číslom 6 až 11 plnili ku dňu 1.10.2002 zákonom ustanovenú lehotu (príloha 1, strana 1,2), no postupne sa zaradili medzi tie správy katastra, ktoré túto lehotu opäť neplnia.

3. Čerpanie finančných prostriedkov 

Rozpočtovým opatrením č. 4/2002 povolilo Ministerstvo financií SR prekročiť limit výdavkov z titulu uznesenia vlády SR č. 215/2002 zo dňa 6. marca 2002
v čiastke 19 100 tis. Sk, z toho na mzdy, platy, služobné príjmy a ostatné osobné výdavky v čiastke 10 236 tis. Sk. V priebehu roka 2002 katastrálne úrady vyčerpali finančné prostriedky vo výške 16 260 tis. Sk. 
Tieto finančné prostriedky boli použité na odmeny pre zamestnancov rozhodujúcich o návrhu na vklad práva do katastra nehnuteľností, na zápis rozhodnutia o povolení vkladu práva a následné oznámenie o vykonaní zápisu práva do katastra účastníkom konania, ktorí vykonávali činnosti mimo pracovného času
Vzhľadom na skutočnosť, že všetky finančné prostriedky neboli v roku 2002 vyčerpané Ministerstvo financií SR povolilo kapitole ÚGKK SR výnimku z časového použitia bežných výdavkov v čiastke 3 562 tis. Sk v termíne do 31.3.2003.
Celkovo boli vyčerpané účelové rozpočtové prostriedky vo výške 18 411 tis. Sk. Nepoužité finančné prostriedky vo výške 689 tis. Sk boli vrátené na účet Ministerstva financií SR vedený v Národnej banke Slovenska. 
Prehľad čerpania finančných prostriedkov z uznesenia vlády SR č. 215/2002 je uvedený v prílohe č.5. 

4.  Prekážky pri plnení uznesenia

Úloha odstránenia sklzu na úseku rozhodovania o návrhu na vklad práva do katastra podľa uznesenia vlády SR č. 215/2002, bola stanovená za predpokladu, že ;
•	počet došlých podaní v roku 2001 dosiahol svoju kulmináciu, a teda v roku 2002 sa už nebude zvyšovať oproti roku 2001,
•	rozpočtová podpora katastrálnych úradov v roku 2002 sa oproti roku 2001 nezníži.

Ani jedna podmienka nebola splnená. Počet došlých návrhov na vklad do katastra za rok 2002 bol o 11,9 % vyšší, ako v roku 2001. V roku 2001 činil počet došlých podaní 202 473, kým v roku 2002 došlo 226 535 podaní (akcelerácia trhu s nehnuteľnosťami), čo je viac o 24 062 došlých návrhov. Za predpokladu, že počet došlých návrhov na vklad v roku 2002 by bol na úrovni roka 2001, úloha odstránenia sklzu by bola splnená. 
Rozpočtová podpora katastrálnych úradov reprezentovaná najmä počtom zamestnancov nebola taktiež splnená. Priemerný prepočítaný stav zamestnancov na KÚ dosiahol v roku 2002 stav 2 087 zamestnancov čo predstavuje neplnenie voči podpísaným delimitačným protokolom o 36 zamestnancov. Ministerstvo financií SR povolilo prekročiť limit počtu zamestnancov katastrálnych úradov v súlade s uznesením vlády SR č. 215/2002 k analýze a zákona č. 586/2001 Z. z. o štátnom rozpočte na rok 2002 o 53 zamestnancov s osobitnou odbornou spôsobilosťou, financovaných z účelových prostriedkov štátneho rozpočtu. Po premietnutí vyššie uvedeného rozpočtového opatrenia a interného rozpočtového opatrenia (presun zamestnancov z ústavov rezortu na katastrálny úrad) dosiahlo neplnenie počtu zamestnancov na KÚ v SR v roku 2002 stav 94 zamestnancov. Treba poznamenať, že vzhľadom na nedostatok zamestnancov sa úloha začala zabezpečovať vlastnými zamestnancami v prevažnej miere v mimopracovnej dobe. 
Neplnenie počtov zamestnancov na katastrálnych úradoch ovplyvnilo najmä nadobudnutie účinnosti zákona č. 312/2001 Z. z. o štátnej službe a o zmene a doplnení niektorých zákonov od 1.4.2002. Podľa príslušných ustanovení tohto zákona sa voľné štátnozamestnanecké miesta obsadzujú výberovým konaním. Prirodzená fluktuácia, odchod zamestnancov mimo štátnej služby a 53 dočasne vytvorených pracovných miest, nemohli byť eliminované prijatím nových zamestnancov, lebo žiadni uchádzači nespĺňali podmienky výkonu štátnej služby. Napriek tomu, že Úrad pre štátnu službu vychádzal rezortu v ústrety, lehoty na vyhlásenie výberového konania boli a sú neúmerne dlhé. Ak sa aj výberové konanie uskutočnilo, nie vždy s pozitívnym výsledkom. Stav zamestnancov sa začal konsolidovať až v priebehu IV. štvrťroku 2002, kedy bola prijatá novela zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, ktorá umožňuje dočasné obsadzovanie voľných štátnozamestnaneckých miest, na ktoré už bolo vyhlásené výberové konanie, bez výberového konania, a to do doby jeho vykonania.
V uvedenej súvislosti je nutné upozorniť na vysokú náročnosť rozhodovania o návrhu na vklad vlastníckeho práva k nehnuteľnostiam do katastra nehnuteľností, a na základe tejto rozhodovacej činnosti dochádza k vzniku, zmene alebo zániku vlastníckych a iných práv k nehnuteľnostiam a zamestnanci ktorí rozhodujú v tomto konaní musia mať osobitnú odbornú spôsobilosť. 
Dĺžku rozhodovacieho procesu pri návrhoch na vklad značne ovplyvňujú nekvalitne vyhotovené zmluvy, ako aj samotné návrhy predkladané účastníkmi konania, čo vedie k prerušovaniu konania. 
Úrad v rámci boja proti korupcii navrhol nasledovné systémové opatrenia, ktoré mali napomôcť zrýchleniu rozhodovania o návrhoch na vklad napr. zmluvy o prevode vlastníckych a iných vecných práv by mali spisovať osoby s právnickým vzdelaním, do zákona NR SR č.145/1995 Z. z. o správnych poplatkoch zavedenie expresných príplatkov za rozhodovanie o návrhu na vklad v lehote 15 dní, v novele katastrálneho zákona zlúčenie niektorých správ katastra, aby bolo možné pružnejšie využívať zamestnancov na výkon činností.
Na plnenie úlohy správ katastra malo a má nepriaznivý vplyv taktiež nevyvážené personálne obsadenie jednotlivých správ katastra, či už dlhodobo pretrvávajúci nízky počet zamestnancov, vzhľadom na rozsah podaní, ale aj kvality zamestnancov, resp. odborníkov s požadovanou kvalifikáciou a praxou, rozhodujúcich o návrhu na vklad. Poddimenzovaný stav počtu zamestnancov je najmä v Katastrálnych úradoch v Bratislave, v Trnave, v Trenčíne a v Žiline. Od roku 1993 sa pri každej organizačnej zmene počet zamestnancov znížil, pričom úlohy zo zákonov postupne pribúdali bez adekvátneho zvýšenia počtu zamestnancov. 
Dĺžku lehôt ovplyvňuje i nedostatočné finančné zabezpečenie materiálno-technického vybavenia správ katastra (napr. poštovné, energie). V porovnaní so závermi vlády vo východiskách štátneho rozpočtu na rok 2004 sa rezort nachádza v režime „na prežitie“ už v súčasnosti. 
Plnenie uznesenia vlády SR č. 215/2002 negatívne ovplyvnilo aj
•	zvýšenie zaťaženia správ katastra ďalšími prednostne plnenými úlohami z uznesení vlády (vysporiadanie území pre priemyselné parky), 
•	nízke zabezpečenie registrami obnovenej evidencie pozemkov (list vlastníctva pre každý pozemok) v rozvojovom území republiky pozdĺž diaľnice od Bratislavy po Žilinu.

5. Závery

5.1.	Zhrnutie

Plnenie úloh z uznesenia vlády SR č. 215/2002 potvrdilo, že aj nesystémovým opatrením - jednorazovou dotáciou finančných prostriedkov počet nevybavených návrhov na vklad v ustanovenej lehote klesol z 33 332 návrhov na 7 030 návrhov a výrazne sa znížili lehoty rozhodovacieho procesu pri návrhoch na vklad práva do katastra nehnuteľností. Dá sa povedať, že v krajoch Nitra, Banská Bystrica, Prešov a Košice je vytvorená krehká rovnováha medzi počtom podaní na kataster a schopnosťou správ katastra vybavovať ich v jestvujúcich podmienkach v zákonnej lehote. Vzhľadom na trendy regionálneho rozvoja, pri zvýšení aktivity podnikania v uvedených regiónoch bude treba posilniť fungovanie katastra aj v týchto krajoch. 
Na druhej strane sa potvrdilo, že v rozvojových územiach pozdĺž diaľnice, kde už funguje trh s nehnuteľnosťami, za jestvujúcich podmienok nie je možné dosiahnuť stabilný stav – dodržiavanie zákonnej lehoty 1 mesiac pre vklad práva do katastra nehnuteľností. V krajoch Bratislava, Trnava, Trenčín a Žilina preto treba urýchlene zabezpečiť aj systémové opatrenia pre zákonné fungovanie katastra. 
Systémové opatrenia, ktoré môžu dlhodobo spružniť a skvalitniť prácu správ katastra a ktoré možno teoreticky uplatniť v kratšom či dlhšom časovom horizonte, sú nasledovné :

•	v oblasti lepšieho využívania časového fondu a výrobných prostriedkov :
•	zlepšenie organizácie práce na správach katastra,
•	čo najviac kvalitnej výpočtovej techniky a softvéru,
•	akcelerácia kampane obstarávania registrov obnovenej evidencie pozemkov a právnych vzťahov k nim,
•	odľahčenie katastra v oblasti poskytovania informácií,

•	v oblasti ľudského faktora :
•	zlúčenie niektorých správ katastra, aby bolo možné pružnejšie využívať pracovníkov na výkon činností,
•	zvýšenie počtu pracovníkov na katastrálnych úradoch a ich odbornosti,
•	prispôsobenie štruktúry profesií na správach katastra voči štruktúre podaní,

•	v oblasti finančného zabezpečenia
•	zrušenie oslobodenia od správnych poplatkov,
•	presmerovanie poplatkov zo štátneho rozpočtu do rezortu geodézie, kartografie a katastra,
•	zavedenie poplatkov za zrýchlené rozhodovanie.

Vo vzťahu k potrebe odstránenia sklzov v rozhodovaní o nevybavených návrhoch na vklad práva do katastra v zákonom stanovenej lehote sa ako najpružnejšie a časovo najefektívnejšie javí posilnenie ľudského faktora na vybraných katastrálnych úradoch. 

5.2 Posilnenie ľudského faktora na katastrálnych úradoch
 
Posilniť ľudský faktor na správach katastra možno troma spôsobmi :
•	urýchlením výberových konaní na uprázdnené štátnozamestnanecké miesta,
•	doplnením chýbajúcich zamestnancov pre pokrytie náporu podaní na poddimenzovaných pracoviskách Katastrálnych úradov v Bratislave, Trnave, Trenčíne a Žiline, 
•	zvýšením vzdelanosti pracovníkov správ katastra.

Okrem štandardných postupov pri vzdelávaní štátnych zamestnancov štandardnými postupmi sa v rezorte pripravujú ďalšie možnosti, ktoré počítajú s využitím podpory z EU.

V súčasnom období je nutné urýchlene vypísať výberové konania na voľné štátnozamestnanecké miesta v Katastrálnom úrade v Bratislave pre 16 štátnych zamestnancov,
v Trnave pre 2, v Trenčíne pre 10, v Nitre pre 5, v Žiline pre 4, v Banskej Bystrici pre 8, v Prešove pre 3 a v Košiciach pre 3, teda celkom pre 51 štátnych zamestnancov.  

Treba si tiež uvedomiť, že práve pracoviská s prekračujúcou lehotou sú najviac ohrozované korupciou. Súčasne práve na týchto pracoviskách sa javí najvypuklejšie potreba zaviesť možnosť urýchleného vkladového konania za rýchlostný poplatok, čo za súčasného počtu zamestnancov nie je možné.

Analýza chýbajúcich zamestnancov nad rámec ich plánovaného počtu 

Do plánu na rok 2003 bolo katastrálnym úradom zaradených na rozhodnutie o návrhu na vklad práva do katastra 210 940 návrhov, kým ročný plán v roku 2002 činil 205 594 návrhov. Vyšší počet návrhov do plánu nebolo možné zaradiť z dôvodu plánovaných časových fondov, ktoré sú závislé od plánovaných počtov zamestnancov a sú súčasťou plánu.
Odhaduje sa, že bude potrebné okrem úloh zaradených do plánu na rok 2003 rozhodnúť o návrhu na vklad práva do katastra minimálne o 16 500 návrhov naviac, z toho v Katastrálnom úrade v Bratislave naviac o 9 000 návrhov a v Katastrálnom úrade v Trnave naviac o 3 000 návrhov, v Katastrálnom úrade v Trenčíne naviac o 3000 návrhov a v Katastrálnom úrade v Žiline naviac o 1 500 návrhov na vklad práva do katastra nehnuteľností. Potrebné zvýšenie štátnych zamestnancov je nasledovné:  

Katastrálny úrad v | Potrebné zvýšenie počtu štátnych zamestnancov vykonávajúcich
| vklady | zápisy | registratúru
Bratislave | 6 | 6 | 3
Trnave | 2 | 2 | 1
Trenčíne | 2 | 2 | 1
Žiline | 1 | 1 | 1
Spolu: | 11 | 11 | 6

5.3. Návrh opatrení

Na zabezpečenie dodržiavania zákonných lehôt pri rozhodovaní o návrhu na vklad práva do katastra nehnuteľností, pri zápise do katastra nehnuteľností a expedovaní oznámení o vykonaní zápisov navrhujeme nasledovné systémové a nesystémové opatrenia:

Systémové opatrenia :

1.	Od 1.1.2004 zvýšiť počet zamestnancov na katastrálnych úradoch spolu o  28, z toho  11   zamestnancov pre  rozhodovanie o návrhu  na vklad práva do katastra nehnuteľností, 11 zamestnancov na zápis  rozhodnutí  o  povolení vkladu práva do katastra nehnuteľností a 6 zamestnancov do registratúry katastrálnych podaní  a na  expedovanie  oznámení o vykonaní zápisu práva do katastra   nehnuteľností.  Z  celkového   počtu   28 zamestnancov   v   Katastrálnom   úrade v Bratislave o 15, v  Katastrálnom   úrade  v Trnave o 5  v Katastrálnom  úrade  v Trenčíne o 5 a v Katastrálnom úrade v Žiline o 3 zamestnancov. 

2.	Do 31.12.2004 zlúčiť niektoré  existujúce  správy  katastra, s cieľom  posilniť vybrané pracoviská kvalifikovanými odborníkmi (najmä v mestách Bratislava a Košice). 

3.	V rámci novelizácie zákona o správnych poplatkoch bol navrhnutý expresný  príplatok  za urýchlenie rozhodovania o vklade práva do katastra nehnuteľností. 

Nesystémové opatrenie:

Do 1 roku od pridelenia finančných prostriedkov dokončiť plnenie úlohy na odstránení sklzu v rozhodovaní o 7 030 nevybavených návrhoch na vklad vlastníckeho alebo iného práva do katastra nehnuteľností v zákonom ustanovenej lehote  a vyčleniť na to finančné prostriedky vo výške 4,028 mil. Sk, z toho na mzdy, platy, služobné príjmy a ostatné osobné vyrovnania 2,158 mil. Sk.